Us informem que no heu de procedir a realitzar una comunicació d'accident de treball en aquelles situacions de baixa per incapacitat temporal assimilades a accidents de treball pels períodes d'aïllament, contagi o restricció en les sortides del municipi on tinguin el domicili o el seu centre de treball les persones treballadores com a conseqüència de la COVID-19, reconegudes en virtut de l'article 5 del Reial decret llei 6/2020, de 10 de març, pel qual s'adopten determinades mesures urgents en l'àmbit econòmic i per a la protecció de la salut pública.
Atenció: aquells casos en què el contagi de la malaltia s'hagi produït amb causa exclusiva en la realització del treball en els termes que assenyala l'article 156 del Reial decret legislatiu 8/2015, seran qualificats com accident de treball i, per tant, caldrà fer la comunicació de la contingència professional corresponent.
D'acord amb la disposició addicional quarta del Reial decret llei 28/2020, de 22 de setembre, de treball a distància, la consideració com a contingència professional derivada d'accident de treball de les malalties contretes pel personal que presta servei en centres sanitaris o sociosanitaris, inscrits en els registres corresponents, com a conseqüència del contagi del virus SARS-CoV2, quan així s'acrediti pels serveis de prevenció de riscos laborals i salut laboral, s'aplicarà als contagis del virus SARS-CoV2 produïts des de la declaració de la pandèmia internacional per l'OMS i fins que les autoritats sanitàries aixequin totes les mesures de prevenció adoptades per fer front a la crisi sanitària ocasionada per la COVID-19.
El contagi i el patiment de la malaltia s'acreditarà mitjançant el corresponent comunicat d'accident de treball que haurà d'haver-se expedit dins del mateix període de referència.
En els casos de mort, es considerarà que la causa és accident de treball sempre que s'hagi produït dins dels cinc anys següents al contagi de la malaltia i derivat de la mateixa.
Pàgina d'inici del portal CoNTA
L'any 2012 el Departament va posar en marxa el portal CoNTA.
Aquest portal no ha estat aliè als canvis i a la pròpia evolució tecnològica, especialment en l'àmbit de la seguretat i sostenibilitat.
Per això, des del Departament es va endegar un projecte de transformació tecnològica que permetés esquivar la situació d'obsolescència del programari i afrontar el futur amb plena funcionalitat.
Després de més d'un any de desenvolupaments, validacions i proves, finalment s'ha completat el procés que ha transformat el portal CoNTA que coneixeu fins ara, en una nova versió (CoNTA HTML5) per tal de garantir-ne la continuïtat i millorar-ne la funcionalitat tant per a les empreses com per a les mútues.
No som davant de cap revolució ni canvi d'imatge, sinó d'una transformació tècnica de tot el codi sobre el que està construïda aquesta aplicació.
El seu aspecte visual, intencionadament, s'ha volgut conservar, així com tot el ventall de funcionalitats.
Aquesta transformació NO afecta al format o estructura dels fitxers, per la qual cosa, no cal cap tipus d'adaptació de les aplicacions o programaris propis que empreses o mútues han utilitzat fins ara.
A mitjans d'octubre de 2019 ja es va realitzar el desplegament de la nova versió per a aquells usuaris que accedien amb la versió de CoNTA HTML mitjançant un redireccionament automàtic.
El proper 15 de setembre de 2020 es materialitzarà el canvi de versió per a la resta dels usuaris, moment en que desapareixerà definitivament la versió Flex de CoNTA i serà substituïda per la versió CoNTA HTML5.
Truqueu al 012 si teniu dubtes sobre el procediment administratiu per notificar accidents a la autoritat laboral.
Per a consultes relacionades amb el funcionament del portal CoNTA, poseu-vos en contacte amb el Servei de suport de CoNTA:
Dins dels límits que la normativa marc estableix, (l'Ordre TAS/2926/2002, de 19 de novembre), CoNTA pretén simplificar i agilitzar la comunicació d'un accident de treball mitjançant mecanismes tals com les cerques predictives (que suggereixen el codi o la descripció objecte de cerca) o el desament temporal d'un formulari a mig emplenar, que contribueixen a agilitzar la presentació dels comunicats.
D'especial interès per a les mútues i les empreses autoasseguradores és el sistema de càrrega i descàrrega de remeses d'accidents que presenta CoNTA, que permet gestionar de manera senzilla i en volums importants les tasques de validació que aquestes entitats han de fer a partir dels accidents comunicats per les empreses a les quals donen cobertura de les contingències professionals que són conseqüència dels accidents de treball.
Un aspecte que facilita la tasca a totes les persones usuàries és la pestanya "Els meus tràmits", a través de la qual, de manera personalitzada per a cada tramitador/a, el sistema mostra informació dels avisos rebuts que encara resten per llegir, així com de les tasques pendents, de manera semblant al funcionament d'una bústia de correu electrònic quan ens adverteix que tenim correus nous.
Una altra funcionalitat especialment destacada del portal CoNTA és la possibilitat de cercar els comunicats d'accident per múltiples criteris, la qual cosa facilita molt la tasca de recuperar els tràmits iniciats fa un cert temps.
També és possible fer cerques entre dates, per grau de la lesió o per tipologia o estat del tràmit, entre d'altres opcions i
emmagatzemar aquestes cerques per no haver d'omplir constantment els mateixos camps per obtenir la mateixa informació.
En línies generals, CoNTA ha esdevingut un portal àgil que facilita l'emplenament dels formularis de recollida de dades i també la comunicació entre els diferents actors que intervenen en un tràmit, com són l'empresa, la mútua i l'autoritat laboral.
Per garantir la seguretat d'accés als usuaris, CoNTA requereix un certificat digital, que les empreses o els seus representants (gestors, graduats socials, etc.) poden obtenir davant qualsevol organisme certificador acreditat per CATCert.
El portal CoNTA aporta una via de comunicació directa i fluïda amb empreses i mútues, al mateix temps que permet obtenir informació útil pel disseny de les polítiques de promoció de la seguretat i salut laboral de tal manera que aquestes responguin a les necessitats i als problemes reals de les empreses i persones de Catalunya.
En aquest sentit, cal destacar el fet que CoNTA continua tenint el seu paper en el III Pla de Govern de Seguretat i Salut Laboral 2015-2020 com a eina millorada en el reconeixement dels danys a la salut derivats del treball.
En definitiva, el portal CoNTA, amb la seva transformació tecnològica, ha refermat encara més l'aposta de la Generalitat per aprofitar al màxim les noves tecnologies i oferir així un millor servei a les empreses i mútues de l'àmbit de Catalunya.
D'acord amb l'article 17.1 de la Llei 19/2014, la ©Generalitat de Catalunya permet la reutilització dels continguts i de les dades sempre que se'n citi la font i la data d'actualització i que no es desnaturalitzi la informació (article 8 de la Llei 37/2007) i també que no es contradigui amb una llicència específica.